Imtella' Marzu 17, 2021 Qorti distrettwali fil-Ġappun iddikjarat li n-nuqqas tal-gvern li jirrikonoxxi ż-żwieġ bejn persuni tal-istess sess imur kontra l-kostituzzjoni. Minkejja li l-kostituzzjoni tal-Ġappun tiddikjara ż-żwieġ bħala wieħed bejn iż-żewġ sessi, il-Qorti qalet li persuni tal-istess sess li ma jitħallewx jiżżewġu qed ikunu mċaħħda mid-dritt għall-ugwaljanza li ttihom il-kostituzzjoni. Id-deċiżjoni ttieħdet wara kawża miftuħa minn grupp ta' persuni LGBTIQ li talbu lill-istat jikkumpensahom miljun yen f'danni kull wieħed talli mhux qed jitħallew jiżżewġu. Waqt li l-Qorti ċaħdet it-talba għad-danni, ikkonċediet li l-istat qed iċaħħadhom mid-drittijiet tagħhom. Il-Ġappun huwa l-uniku pajjiż fil-grupp G7 li ma jippermettix żwieġ bejn persuni tal-istess sess. Id-deċiżjoni tal-Qorti f'Sapporo qed tkun meqjusa bħala żvolta importanti fil-komunità LGBTIQ tal-Ġappun.